The Inheritance Games

The Inheritance Games on yhdysvaltalaiskirjailija Jennifer Lynn Barnesin kolmiosainen nuortenkirjasarja, joka julkaistiin vuosina 2020–2022. Se nousi myydyimmäksi kirjasarjaksi The New York Timesin julkaisemalla myydyimpien kirjojen listalla. WSOY julkaisee sarjan ensimmäisen osan suomeksi huhtikuussa 2024. Romaanin suomentaa Aila Herronen.

Kirjasarjan päähenkilö on teini-ikäinen Avery Kylie Grambs, joka saa yllättäen tietää perineensä miljardööri Tobias Hawthornen omaisuuden. Perinnön saadakseen hänen täytyy osallistua edesmenneen miljardöörin kehittämään peliin: Averyn on asuttava vuosi Hawthornen kartanossa tämän neljän lapsenlapsen kanssa. Avery ja Hawthornen veljekset yrittävät ratkaista pelin ja selvittää, miksi juuri Avery valittiin perijäksi. Tilannetta kuitenkin mutkistavat tapahtuman saama julkisuus ja Averyn salamurhayritykset.

Tarinan kehittänyt Jennifer Lynn Barnes on koulutukseltaan psykologian tohtori ja halusi kokeilla, voiko psykologisin keinoin luoda menestysteoksen. The Inheritance Gamesissa hän soveltaa tieteellisiä teorioita siitä, mistä lukijat nauttivat fiktiossa. Sarjan ensimmäisestä osasta tuli Barnesin ensimmäinen bestseller, ensimmäinen merkittäville vuoden parhaiden kirjojen listoille yltänyt romaani sekä ensimmäinen elokuvaksi tai televisiosarjaksi sovitettu teos.

Sarjan päättymisen jälkeen Barnes on julkaissut myös samaan maailmaan sijoittuvan romaanin The Brothers Hawthorne. Kustantajan mukaan se ei ole jatko-osa The Inheritance Gamesille, vaan itsenäinen teos, joka kertoo Grayson ja Jameson Hawthornesta. Barnes aikoo julkaista vielä kaksi muuta sarjaan liittyvää teosta.

Sarjan osat

Pääteokset 
 The Inheritance Games: Salainen perijätär (The Inheritance Games, 2020)
 The Hawthorne Legacy (2021)
 The Final Gambit (2022)

Liittyvät teokset 
 The Brothers Hawthorne (2023)

Lähteet 

Nuortenkirjasarjat